Peräsuolen varjoainetutkimus lapselle

Lapsellesi on varattu peräsuolen varjoainetutkimus eli anografia. Tällä tutkimuksella selvitetään paksusuolen loppuosan rakennetta ja ulostamishäiriöitä. Tutkimuksessa käytetään röntgensäteilyä ja barium- tai jodivarjoainetta.

Lasten poliklinikka ilmoittaa sinulle ajan ja ilmoittautumispaikan kutsukirjeessä. Tässä ohjeessa kerromme tutkimuksesta ja siihen valmistautumisesta.

Tutkimukseen valmistautuminen

Ota lapsellesi mukaan varahousut ja tarvittaessa vaippa, sillä varjoaine saattaa aiheuttaa tuhrimista.

Suolen tyhjennystä ei tule tehdä ennen kuvausta.

Lapsella on välttämätöntä olla saattaja mukana tutkimuksessa. Saattaja ei saa olla raskaana.

Tutkimuksen suorittaminen

Tutkimuksen läpivalaisuvaihe kestää noin puoli tuntia, tyhjennyskuvineen pidempään (kuva otetaan suolen tyhjennyttyä). Tutkimuksen tekee röntgenlääkäri.

Röntgenhoitaja valmistelee lapsesi tutkimukseen. Lapselta riisutaan vaatteet alavartalolta ja lapsi käy makuulle tutkimuspöydälle vasemmalle kyljelleen. Röntgenlääkäri laittaa peräsuoleen ohuen, pehmeän letkun, jonka kautta ruiskutetaan nestemäistä varjoainetta peräsuoleen. Varjoaineen kulkua suolessa kuvataan läpivalaisulaitteella kylki- ja selinmakuulla.

Suolen tyhjennyttyä vessassa tai vaippaan, otetaan vielä röntgenkuva vatsasta.

Tutkimuksen jälkeen huomioitavaa

Loput varjoaineesta poistuu ulosteen mukana.

Yhteystiedot

Tutkimuspaikka: Oys Keskusröntgen (F-röntgen), sisäänkäynti N (Kajaanintie 50, Oulu) tai sisäänkäynti G (Kiviharjuntie 9, Oulu), sijainti N4, kerros 1, aula 1.

Tiedustelut: arkisin klo 8.00- 11.00 ja 12.00- 14.00 puh. 08 315 3286 (Keskusröntgen).

Lääkitykseen, esivalmisteluihin tai vuodeosastolla oloon liittyvissä asioissa, ota yhteyttä toimenpideajan antaneeseen yksikköön (poliklinikka, vuodeosasto). Puhelinnumero on ajanvarauskirjeessä.